Вест о Филиповој смрти навела је многе државе Балкана да се побуне против македонске хегемоније надајући се да нови владар, Филипов син Александар, није довољно снажан да одржи царство свога оца. Побуну су подигла трачка племена на северу Македоније, Тесалија, Атина и Теба. У гушењу устанака, Александар је провео 335. годину п. н. е. Том приликом је Теба разорена, а Атина присиљена да понизно моли за мир. Током Александрових ратова, спартански краљ Агис 331. године п. н. е. подиже устанак против македонске хегемоније. Гушењем устанка од стране Антипатера (битком код Мегалопоља) осигуран је мир који је потрајао све до смрти Александра Македонског. Наступа период хеленизма.